Den førre regjeringa gav rett før ho gjekk av, SFT og Vegdirektoratet i oppdrag å utgreie nærare aktuelle verkemiddel for å hjelpe til slik at biodrivstoff vert teke i bruk i marknaden. Dette arbeidet skal vere ferdig i desse dagar. Regjeringa har vilja avvente dette arbeidet før me tek stilling til kva for verkemiddel me skal ta i bruk for å auke bruken av biodrivstoff i Noreg. Me vil kome attende til spørsmålet i samband med framlegging av statsbudsjettet for 2007. Elles vil eg gjere merksam på at EU sine målsetjingar for biodrivstoff er ambisiøse og dessutan ikkje bindande. Dei einskilde medlemslanda må sjølve finne eit passande ambisjonsnivå, tilpassa deira forhold. Slik bør det òg vere for Noreg. Kva for ambisjonsnivå me bør velje, vil m.a. vere avhengig av kostnader ved å ta biodrivstoff i bruk og moglegheiter for produksjon av slikt drivstoff i Noreg.